สศค.ปรับเป้าเศรษฐกิจปีนี้โต5.5%
สศค.ปรับประมาณการณ์เศรษฐกิจปี55จากเดิมโต 5% เป็น 5.5% หลังแนวโน้มการลงทุนเอกชนเติบโต
26 มี.ค. 2555

สศค.ปรับประมาณการณ์เศรษฐกิจปี55จากเดิมโต 5% เป็น 5.5% หลังแนวโน้มการลงทุนเอกชนเติบโต
นายสมชัย สัจจพงษ์ ผู้อำนวยการสำนักงานเศรษฐกิจการคลัง(สศค.) เปิดเผยว่า สศค.ปรับประมาณการการขยายตัวทางเศรษฐกิจปีนี้ใหม่เป็น 5.5 % ต่อปี จากเดิมที่คาดว่าจะโต 5% ต่อปี เพราะมีปัจจัยหนุนคือการลงทุนเอกชนที่คาดว่าจะเติบโต 11.9% จากปีที่ผ่านมาที่โต 7.3% การลงทุนภาครัฐคาดว่าจะขยายตัว 12.1% จากปีที่ผ่านมาติดลบ 8.7% และการบริโภคภาคเอกชนและเอกชนคาดว่าจะขยายตัว 4.5% จากทีที่ผ่านมาการลงทุนเอกชนขยายตัวเพียง 1.3% และการบริโภคภาครัฐขยายตัวเพียง 1.4%
สำหรับราคาน้ำมันดิบเฉลี่ยคาดว่าอยู่ที่ 118 เหรียญสหรัฐต่อบาร์เรล มีค่าสูงสุดที่ 123 เหรียญสหรัฐต่อบาร์เรล อัตราแลกเปลี่ยนที่ 31 บาทต่อเหรียญสหรัฐ จากปีที่ผ่านมาอยู่ที่ 30.5 บาทต่อเหรียญสหรัฐ คาดว่าอัตราดอกเบี้ยนโยบายในปีนี้อยู่ที่ 3.25% จากขณะนี้อยู่ระดับ 3% อัตราเงินเฟ้อทั่วไปอยู่ที่ 3.6% อัตราเงินเฟ้อพื้นฐานที่ 2.3% ส่วนการส่งออกคาดว่าจะเติบโตที่ระดับ 13.5%
ทั้งนี้ปัจจัยที่สนับสนุนให้เศรษฐกิจปีนี้โต มาจากการฟื้นตัวของภาคอุตสาหกรรมที่มีสัดส่วนสูงถึง 41% ของจีดีพี เม็ดเงินจาก พรก.เงินกู้บริหารจัดการน้ำ 3.5 แสนล้านบาท
ก่อนหน้านี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และธนาคารแห่งประเทศไทย(ธปท.) ที่ประเมินไว้ก่อนหน้านี้ โดยธปท.ประเมินที่ 5.7% เพิ่มขึ้นจากเดิมประเมินไว้ 4.9% ส่วนสศช.ประเมินไว้ 5.5-6.5% จากเดิมประเมินไว้ 4.5-5.5%